google/wiki40b huggingface dataset:
Tandoori masala

Tandoori masala er en krydderblanding knyttet til det indiske kjøkken; det egner seg til marinering av kjøttretter fra en tandoor – en trekullovn.
Hovedingredienser i en tandoori masala er knuste chilis, spisskummen og korianderfrø.
For kyllingmarinaden tilkommer helst yoghurt, hvitløk, løk, ingefær, salt og sitronsaft. Det er vanlig å fargesette med safran, eller i dag kanskje snarere med et rødt fargestoff for matvarer.
Valsøybotn

Valsøybotn er ei grend i Valsøyfjord i Halsa og ligger innerst i Valsøyfjorden. Bosettinga er spredt og består for det meste gardsbruk. Fossdalen Stadion er plassert der. Hvert år bli Botn opp arrangert med startstrek på Fossdalen Stadion. Den årlige Fosskonserten, startet på initiativ av Kolbjørn Botten, arrangeres i Valsøyfossen i Valsøybotn. Det høyeste fjellet i Valsøybotn heter Møkkelfjellet, og er 634 meter høyt.
Elvene Storelva og Sandåa har sine utløp i Valsøybotn.
L.A. Noire

Spillmekanikk

L.A. Noire er et action-eventyrspill som spilles i tredje person. Spilleren skal fullføre saker – lineære senarioer med faste mål – for å komme gjennom historien. Spillet finner sted i byen Los Angeles i 1947. Spillet har også en modus for å bevege seg fritt i den åpne verdenen. I denne modusen kan spilleren også delta i valgfrie aktiviteter. Spillverdenen inneholder flere landemerker som alle er basert på virkelige landemerker i Los Angeles på 1940-tallet.
Spilleren inntar rollen som politimannen Cole Phelps i Los Angeles Police Department. Spillet starter med Phelps som uniformert politibetjent, og følger hans karrierestige gjennom politiavdelingene for trafikk, drap, narkotika og brannstiftelse. Hver avdeling gir spilleren en ny partner som følger og hjelper Phelps med etterforskningen av en rekke saker innen deres område, saker spilleren må løse. Etter hver sak får spilleren en vurdering på én til fem stjerner avhengig av hvor godt man har gjort det under etterforskningen av saken. I noen saker kan spilleren finne aviser som gjør at man får se et filmklipp som viser bakgrunnshistorien til spillets overgripende historie eller tilbakeblikk til Phelps' minner fra krigen. Mot slutten av oppgavene i den siste avdelingen tar spilleren kontroll over privatetterforskeren Jack Kelso, som spillets rollefigur i resten av spillet; selv om han har annet utseende og en annen væremåte enn Phelps, endres ikke måten spilleren kontrollerer spillet.
Spillet blander etterforskningsdelen med raske actionsekvenser, deriblant biljakter, slåsskamper, avhør og skuddvekslinger. Spilleren bruker nærkamp og skytevåpen for å bekjempe motstandere, og kan løpe, hoppe og bruke kjøretøy for å bevege seg rundt. I skuddvekslinger kan man ta dekning og bruke automatisk sikting (dette kan slås av). Dersom rollefiguren blir skadd vil hans helse automatisk regenereres gradvis. Skytevåpen kan kun brukes i visse situasjoner, som skuddvekslinger. Når man kjører biler har spilleren mulighet til å gå direkte til destinasjonen ved å få Phelps' partner til å kjøre bilen. Når spilleren kjører selv kan man også spørre partneren om veianvisninger. I tillegg til sakene i hovedhistorien kan spilleren også løse mindre saker («Street Crimes») som ikke er relaterte til saken de jobber med; det finnes totalt 40 slike.
Under avhør stiller spilleren spørsmål. Når den som avhøres svarer må spilleren velge å tro på forklaringen, tvile på den eller anklage den avhørte for løgn. Om spilleren anklager den avhørte for løgn må man oppgi bevis for å bevise at det er løgn. Når man avhører to mistenkte på politistasjonen må spilleren velge hvilken av dem som skal siktes; om man sikter feil person vil det påvirke sluttvurderingen av saken. Spilleren kan også hoppe over en actionsekvens om man mislykkes med den tre ganger på rad.
Celsa Group

Norge

Celsa Armeringsstål AS er en gjenvinningsbedrift som drives som et datterselskap av den spanske Celsa Group. Bedriften er den største produsenten av armeringsstål i de nordiske landene og har sine produksjonslokaler i Mo i Rana i Rana kommune i Nordland. 
Celsa Armeringsstål ble opprettet i 2007 i Mo industripark i Mo i Rana. Selskapet ble opprettet gjennom oppkjøp av, og som en fortsettelse av, det tidligere Fundia Armeringsstål den 8. august 2006. Fundia Armeringsstål ble etablert i kjølvannet av nedleggelsen av Norsk Jernverk i 1990.
Lynn Anderson

Bakgrunn

Anderson ble født i Grand Forks i North Dakota og vokste opp i Fair Oaks i California, som datter av countrysangskriverne Casey og Liz Anderson. Familien hadde norske røtter. Oldefaren kom fra Øymark i Østfold. Tippoldemoren kom fra Drangedal i Telemark. Dette ble offentlig da hun deltok i det norske tv-programmet Tore på sporet, der hun besøkte Norge og møtte fjerne slektninger.
Anderson begynte at synge for alvor som 6-årig og opptrådte snart ved lokale arrangementer, hvor hun også vant de første av sine mange hedersbevisninger. Som ungdom opptrådte hun jevnlig i et lokalt tv-program.
I 1965 arbeidet hun som sekretær ved en radiostasjon i California da en av morens sanger ble en mindre hit for Merle Haggard. Dette medførte at moren fikk en platekontrakt, og Lynn fulgte med henne på en tur til country-hovedstaden Nashville. Her førte spontan hyggesang på et hotelrom med blant annet Haggard til at sjefen for et plateselskap, Chart, oppdaget talentet henne, og deretter fikk hun selv sin første platekontrakt.

Sangerinne

I 1966 utgav hun sammen med en mannlig sanger sin første single uten større oppmerksomhet, men den tredje kom på hitlistene, og det følgende år utsendte hun  «If I Kiss You», som nådde en femteplass på Billboards countryhitliste. Suksessen ble fulgt opp med flere hits, og Anderson kom til å opptre jevnlig på The Lawrence Welk Show. Dette medførte at hun også ble lagt merke til på en bredere popscene og la grunnen for hennes store suksess i 1970-årene.
I 1968 ble hun gift med produceren Glenn Sutton, som også ble hennes profesjonelle partner. I 1970 skiftet hun fra Chart til det store Columbia Records, mens Chart fortsatt utgav sanger med henne, og som befestet hennes popularitet.
Hennes mest kjente sang er «Rose Garden», som var komponert av hennes daværende ektemann Joe South. For den fikk hun en Grammy i 1971 for beste prestasjon av en kvinnelig countrysanger.
Mange i Norge kjenner til samarbeidet mellom det norske bandet Ole Ivars og Anderson. Det var i 2013 at hun sang inn bandets store hit, «You Are the light of my life» (Jag trodde englarna fanns). Innspillingen ble gjort i Nashville i den anledning at hamarbandet fylte 50 år.
Cocktail (film)

Handling

Brian Flanagan (Tom Cruise) er en ambisiøs ung mann som reiser til New York på jakt etter penger og suksess. Når hans forventninger ikke oppfylles setter han seg på skolebenken, og tar samtidig jobb som bartender på kveldstid. Etterhvert finner han ut at det er som bartender og sjarmør at lykken og pengene ligger. Brian får hjelp av Doug (Bryan Brown), en aldrende bartender og alkoholiker, og sammen blir de etterhvert byens hotteste bartendere. Natteliv og damesjekking blir raskt Brians hovedbeskjeftigelse. Så går vennskapet til Doug i stå og han flytter til Jamaica for å jobbe som bartender. Der møter han den vakre og jordnære Jordan Mooney som han forelsker seg i. Hans begjær etter å gjøre suksess i forretninglivet har derimot ikke forsvunnet og etterhvert oppstår det problemer mellom ham og Jordan. Tilbake i New York skjønner Brian at han må ta ett oppgjør med seg selv for å vinne sin kjærlighet til Jordan tilbake. Han får i tillegg en alvorlig vekker da han besøker en desillusjonert Dough som er i ferd med å synke dypere og dypere ned i sin alkoholisme på grunn av et problematisk ekteskap. En tragisk hendelse gjør at han blir fast bestemt på å vinne sin i kjære tilbake.

Filmanmelderne og publikum

Cocktail ble dårlig mottatt av filmanmelderne og har bare oppnådd 14% på Rotten Tomatoes og 12% på Metacritic (juni 2009). Til tross for den dårlige mottakelsen ble den en stor publikumssuksess og innbrakte over $78 millioner på amerikanske kinoer alene, og havnet dermed på en åttendeplass over de mest innbringende filmene i USA for 1988. Den ble også en internasjonal suksess og innbrakte globalt over $171 millioner.

Priser og nominasjoner

Cocktail ble tildelt to ASCAP Awards, der den ene av dem ble tildelt for sangen "Shakedown". Den ble også tildelt en BMI Film & TV Awards for sangen "Kokomo". Den ble ytterligere nominert til en Golden Globe og en Grammy (begge for filmens musikalske innhold). 
Filmen ble også tildelt to Razzie Awards, for henholdsvis verste film og verste manus. Tom Cruise og filmens regissør ble i tillegg nominert til hver sin Razzie.
Mouding

Mouding (kinesisk: 牟定县; pinyin: Móudìng Xiàn) er et fylke i provinsen Yunnan i Folkerepublikken Kina. Det ligger i det autonome prefektur Chuxiong Yi.
Befolkningen var på 197 534 innbyggere i 1999.
Karen Brahe

Karen Brahe født 1. desember 1657 på Næsbyholm, død 27. september 1736 på Østrupgård, Håstrup sogn, var en dansk boksamler.

Historie

Hun ble født som tredje barn av seks av foreldrene Preben Brahe og Susanne Gøye. Hun vokste opp med lesning, og ble undervist bl.a. av sin mor og mormoren Karen Bille.
Karen ble en dyktig forvalter av sine gods, og en flittig utøver av boklige sysler. I 1681 arvet hun sin faster Anne Gøyes boksamling på ca. 1100 bind, og forøket den senere betydelig. I 1716 stiftet hun Odense adelige jomfrukloster, og testamenterte dertil sitt Karen Brahe-bibliotek, som var rikt på danske bøker og håndskrifter. Da bøkene for evig tid skulle tilhøre klosteret og være til jomfruenes bruk, åpnet hun adgangen til lærdom for andre kvinner.
Karen Brahe var en flittig brevskriver. I etterlatte brev kan man lese om alt fra administrasjon over litteratur til sladder. Hennes litterære hovedinteresse var teologien, som utgjør mere enn halvdelen av bøkene. En annen interesse var historie primært fra Danmark, og denne utgjør ca en fjerdedel av bøkene. Den siste fjerdedel var av det mere praktiske slaget som lovsamlinger, legebøker, anatomiske verk, kokebøker med fettflekker samt skole- og havebøker. Det fantes også skjønnlitteratur som Anne Gøyes svigerinne Birgitte Thott hadde stått for.
Biblioteket er det eneste danske privatbibliotek fra det 17. århundre som er bevart samlet noenlunde intakt til i dag.
Klosterets siste beboere flyttet først ut i 1970. I 1987 ble Karen Brahe Selskabet stiftet med det formål å virke for opprettelsen av et kvinnekultursenter i klosterbygningene, som nå eies av Odense kommune.
Hemavan flyplass

Ruter og flyselskap

Pr 2012 har flyplassen avhengig av sesong 1-2 daglige avganger til Stockholm Arlanda via Vilhelmina.  Ruten er en anbudsrute med støtte fra Trafikverket og har siden 2008 vært operert av NextJet. Flyplassen hadde 12099 passasjerer i 2011, alle så nær som 8 var innenrikspassasjerer.

Historie

Flyplassen starta som flystripe for småfly på 1960-tallet. I 1993 ble flyplassen åpna for kommersiell trafikk. Et av de første selskapene som opererte på flyplassen var norske Widerøe, som i 1994 fløy ruta Bodø-Hemavan-Umeå. I 2009 ble rullebanen forlenga.
Partiet for nasjonal gjenopplivelse

Partiet for nasjonal gjenopplivelse (litauisk: Tautos prisikėlimo partija) var et liberalt politisk parti i Litauen. Partiet ble dannet den 30. juni 2008, og gikk inn i Unionen av liberale og sentrum den 22. september 2011. Partiets leder i hele perioden var Arūnas Valinskas.
Etter parlamentsvalget i oktober 2008, der partiet fikk 15 % av stemmene og 16 mandater, kom partiet i regjering sammen med Fedrelandsforbundet – litauiske kristendemokrater, Den liberale bevegelse og Unionen av liberale og sentrum. I 2010 gikk flere av Partiet for nasjonal gjenopplivelses representanter i nasjonalforsamlingen Seimas over til Det kristne parti, som ble dannet i januar. Unionen av liberale og sentrum hadde også opplevd avskallinger, og gjenværende representanter fra Partiet for nasjonal gjenopplivelse og Unionen av liberale og sentrum dannet en felles gruppe i Seimas. I 2011 gikk også partiorganisasjonene sammen.
New Zealand and Australian Division

New Zealand and Australian Division var en australsk-newzealandsk divisjon under første verdenskrig, opprettet under slaget ved Gallipoli i 1915. Ved krigens begynnelse hadde New Zealand ikke nok infanteribataljoner til å kunne danne sin egen divisjon, mens Australia ikke hadde nok til å danne en andre divisjon, så landenes separate brigader ble slått sammen. Etter Gallipoli ble den australske 4. brigade overført til den nyopprettede australske 4. divisjon, mens New Zealand dannet sin egen divisjon, New Zealand-divisjonen.
Fredrik Scheel

Familie

Fredrik Scheel var sønn av høyesterettsassessor Anton Vilhelm Rosing Scheel (1840-1910) og Dorothea Margrethe Grøn (1857–1934). Han giftet seg i 1924 med Alette Finne (1893–1987) av slekta Finne.
Frisør

Frisør (fra fransk) er en yrkesbenevnelse på en person som friserer, klipper, pleier og styler (ordner og setter opp) hår. Lenge ble utøverne omtalt som barber eller barberer, en betegnelse som i Norge fram til 1934 ble brukt som yrkestittel for herrefrisører, fagpersoner som klipper gutter og menn og barberer og steller skjegg.

Historie

Faget har sin opprinnelse i et eldre håndverk, bartskjærerfaget, et fag som i tillegg til klipp og stell av hår og skjegg inntil 1800-tallet også omfattet medisinsk behandling som årelating, tannuttrekking, sårbehandling og liknende. På 1900-tallet var yrket spesialisert etter kjønn, herrefrisør som klipte gutter og menn,  og damefrisør, og utdannelsen var noe ulik.

Utdanning

I Norge i dag er utdannelsen til dette yrket innen utdanningsprogrammet Design og håndverk, og består av to år på skole og deretter to år lære i bedrift. Første skoleåret er Vg1 design og håndverk og andre skoleåret er Vg2 frisør.
England Peak

England Peak er et spisst fjell på rundt 2 150 moh, som ligger 0,5 nautiske mil sør for Aughenbaugh Peak og øst for Neuburg Peak vest i Dufek Massif i Pensacolafjella i Antarktis. Det ble navnsatt av Advisory Committee on Antarctic Names, etter forslag fra U.S. Geological Survey (USGS) sin feltlagsleder Arthur B. Ford, og gitt navn etter Anthony W. England, en geofysikar i USGS som arbeidet i Dufek Massif i løpet av 1976–77 og 1978–79.
Vektløfting under Sentralamerikanske og karibiske leker 1950

Vektløfting under Sentralamerikanske og karibiske leker 1950. Vektløfting var en av flere sporter i de sjette sentralamerikanske og karibiske leker som ble arrangert i Guatemala by i Guatemala i perioden 16. mars til 5. april 1950. Det var tredje gangen som vektløfting var med i de sentralamerikanske og karibiske leker. Det ble konkurrert i seks vektklasser, kun for menn. Puerto Rico ble beste nasjon med to gullmedaljer foran Panama som også vant to gull.
Ford Model A (1927–1931)

Model A var etter T-Forden Fords andre store produksjon av en bilmodell som var vellykket. Produksjonen begynte den 20. oktober 1927 Den erstattet T-Forden som var blitt bygget nesten uforandret i 18 år. Den 31. august 1931 forlot den siste bilen samlebåndet. Da var det produsert 4 320 446 enheter av denne modellen, noe mindre enn en tredjedel av T-Forden, som den erstattet. Den ble etterfulgt av Model B.
Prisene varierte mellom 385 dollar for to-dørsvarianten til 570 dollar for den mest luksuriøse firedørsvarianten. Motoren var fire-sylindret med et volum på 3,3 liter og brukte mellom 0,9 til 1,2 liter pr mil. Den hadde en topphastighet på rundt 104 km/t.

GAZ

Den russiske bilfabrikken GAZ, oversatt Gorky Bilfabrikk GAZ, som samarbeidet med Ford produserte en versjon av av A-Forden på lisens.
Kjønrøk

Kjønrøk (omdannet fra lavtysk: kinrok; kin «kvae­rik furu» + rok «røyk») er et sotpulver som i tidligere tider ble brukt som svart pigment i trykksverte, oljefarge og tusj. Det ble fremstilt ved ufullstendig forbrenning av kvaerik ved av furu.
Yuhong Jin Hermansen

Bakgrunn og virke

Jin Yu Hong ble født i Shanghai i Kina i 1968, midt under terrorveldet forårsaket av kulturrevolusjonen. Foreldrene var akademikere, en gruppe som ble hardt rammet av terroren, og en onkel av Jin Yu Hong var blant dem som ble utsatt for feilaktige beskyldninger, og som senere ble rehabilitert. I 1980-årene tok hun universitetsutdannelse som mekanisk ingeniør. I 1994 traff hun ved en tilfeldighet nordmannen Folke Hermansen, han var på vei til et skipsverft, hadde kjørt seg vill og hun hjalp han å finne frem.
I 1995 flyttet Yuhong til Norge. og Stavanger. I mars 1998 ble hun gift med Folke Hermansen. Hun eier mer enn halvparten av aksjene i konsernet Folke Hermansen AS, der Det Stavangerske Dampskibsselskab er kjernen. 
Yuhong Jin Hermansen hadde i 2018 en nettoformue på fire milliarder kroner. Det gjør henne til en av Norges rikeste kvinner.
Sojuz TM-31

Høydepunkter fra ferden

10 minutter etter oppskyting var Sojus TM-31 i en midlertidig bane, og Gidzenko kunne begynne en serie manøvre som skulle lede Sojus-romskipet nærmere ISS, og til en kobling med Zvezda-modulen kl 4:21 a.m. EST 2. november. 90 minutter etter sammenkoblingen, åpnet Shepherd luken til Zvezda og mannskapet entret ISS for aller første gang.
Pseudovelleda

Levevis

Disse billene har larver som lever i død ved av løvtrær, ofte like under barken.

Utbredelse

Arten lever i Den demokratiske republikken Kongo.
Western Open

Western Open er den nest eldste golfturneringen i USA, etter US Open. Den ble arrangert for første gang i 1899 med en premiepott på 150 dollar, hvorav vinneren fikk 50 dollar. I likhet med US Open ble turneringen i de første årene vanligvis vunnet av profesjonelle spillere fra Storbritannia.
Western Open har vært spilt på flere forskjellige baner i og rundt Chicago, men siden 1993 har vertsklubben vært Cog Hill Golf and Country Club. Turneringen er fast stopp på PGA-touren og spilles ultimo juni eller primo juli. De siste årene har den hatt flere forskjellige sponsornavn foran tittelen, inkluldert Beatrice, Centel, Sprint, Motorola, Advil og Cialis.
Troyes

Historie

Troyes har eksistert siden romertiden. I middelalderen vant byen seg et navn som sentrum for handel og det er den fremdeles. Ludvig den stamme ble kronet i byen i 878 av pave Johannes VII. Fyrsten i Champagne valgte Troyes som sete. I 1285, da Filip den smukke forente Champagne med kongeriket, hadde byen en rekke privilegier. 
Johan den fryktløse, hertug av Burgund og alliert med England, ville gjøre byen til hovedstad i Frankrike i 1417. Han kom til enighet med Isabella av Bayern, kona til Karl VI av Frankrike, om at byen skulle ha hoff, råd og folkeforsamling med kontrollerende organer. I Troyes  ble  Henrik V av England 21. mai 1420 forlovet med Catherine, datter til Karl VI. Hun skulle etterfølge ham som dauphin. Fredsavtalen i Troyes fra 1420 skulle få slutt på hundreårskrigen. I 1429 vant Jeanne d’Arc byen tilbake fra engelsk herredømme.

Næringsliv

Lacoste har sitt hovedkontor i byen. Det er også annen tekstil- og gummiindustri i byen. Ettersom den er en del av Champagne-distriktet, er det stor vinproduksjon her.
Black Panther

Handling

T'Challa, den nye herskeren i det avanserte afrikanske kongedømmet Wakanda, må forsvare landet sitt fra å bli slitt i stykker av indre og ytre fiender.
Hopliini

Utseende

Små, kraftige, mørke oldenborrer med påfallende lange og kraftig bakbein. Mange er tett kledt med lyse eller metallisk fargede skjell.

Levevis

De voksne billene er dagaktive og finnes helst på blomster, der de eter pollen og nektar.
Bergen Private Gymnas

Historie

BPG startet opprinnelig opp i 2005 som John Bauergymnaset i Bergen men da pedagogene kjøpte skolen for å drive den videre som selvstendig skole skiftet skolen navn til Bergen Private Gymnas i 2008. Skolen eies i dag av Metis Education AS, som også eier og driver Metis videregående i Lars Hilles gate 17.
Hornhinne

Skader på hornhinnen

For at hornhinnen skal fungere som et optisk organ må den være gjennomsiktig og ha en regelmessig krummet overflate. Dersom hornhinnen blir skadet kan det føre til synsskade.

Skadetyper og konsekvenser

Skader og sykdom på hornhinnen kan gjøre at den mister sin gjennomsiktighet og/eller at den får en uregelmessig krummet overflate. Dette vil kunne resultere i så vel små og store brytningsfeil som total blindhet.
Hornhinnen sitter utsatt til for ytre påvirkning fra både mikroorganismer, skadelige lysstråler og fremmedlegemer. De vanligste skadene på hornhinnen skyldes betennelser (keratitt) i forbindelse med bakterieinfeksjon eller virusinfeksjon eller skader etter å ha blitt truffet av et fremmedlegeme. En patologisk lidelse som rammer hornhinnen, kalt keratokonus, kan også medføre store synsproblemer.

Behandling

I tillegg til medikamentell behandling ved betennelser og lignende, blir kontaktlinser mye brukt både for å behandle skader og for å gi bedre syn når det er mulig. I visse tilfeller kan det også være nødvendig å gjennomføre en hornhinnetransplantasjon for å bedre synsevnen. Nærsynthet kan eventuelt korrigeres ved et kirurgisk inngrep der en intra cornea ring (et implantat) opereres inn i øyets hornhinne.
For å kompensere for brytningsfeil kan man bruke briller og/eller kontaktlinser. Bruk av filterbriller kan eliminere blendingsproblematikk og gi økte kontraster. God belysning og forstørrende innretninger (for eksempel luper) kan også være aktuelle hjelpemidler.
Teddy (plagg)

En teddy er et klesplagg som dekker torsoen og skrittet. Den ligner noe på en badedrakt eller body, men er typisk løsere og tynnere. Plagget tas på ved å trå inn i benhullene og trekke plagget opp for å dekke torsoen. Det kan dekke hele torsoen eller deler av den, og kan også dekke armene. De kan åpnes ved skrittet ved toalettbesøk, uten at man må ta av hele plagget. Som et undertøysplagg kombinerer det funksjonene til en silkeundertrøye og en panty.
Sweet Thing

Sweet Thing er en sang skrevet av Nat Stuckey som ble spilt inn og gitt ut på singel med Nat Stuckey i 1966. Sangen ble også gitt ut på albumet Nat Stuckey Really Sings senere samme år.
Ann-Margret og Lee Hazlewood spilte inn sangen og ga den ut på albumet The Cowboy & The Lady i 1969.
Joystiq

Joystiq var en videospillblogg grunnlagt i juni 2004, som en del av Weblogs, Inc., som nå er eid av AOL. Bloggen fungerte som AOLs primære videospillblogg, sammen med andre søsterblogger som omtalte blant annet MMORPGer, og spesielt World of Warcraft.
Etter at siden ble lest mindre og mindre, så ble det offisielt bestemt av AOL at Joystiq ville bli stengt ned 3. februar 2015.
Det odontologiske fakultet (UiO)

Det odontologiske fakultet er Universitetet i Oslos avdeling for odontologi. Fakultetet utdanner studenter i tannlegestudier og i tannpleierstudier, og driver både grunnforskning og klinisk forskning knyttet til munnens helse.
Pål Barkvoll er dekan ved fakultetet, mens Alix Young Vik og Amer Sehic er prodekaner for studier og Linda H. Bergersen er prodekan for forskning
Fakultetet har sine røtter i Norges Tannlegehøyskole, som ble omgjort til et fakultet ved Universitetet i Oslo i 1959.
Det odontologiske fakultet har ca. 450 studenter. Fakultet driver også en klinikk med ca. 55 000 årlige pasientbesøk. Det odontologiske fakultet holder til i Geitmyrsveien. Det er besluttet at fakultetet skal flytte til Gaustad.
Menighedsfakultetet

Menighedsfakultetet (MF) i Aarhus er et privat opprettet, teologisk utdannelsessted på universitetsnivå som utelukkende finansieres ved private bidrag. Fakultetet begynte undervisningen i 1972, og er utgått fra Folkekirkens såkalte høyrefløy, og undervisningen bygger på et konservativt bibelsyn.
Undervisningen på Menighedsfakultetet har tradisjonelt fungert som et supplement til undervisningen ved Aarhus Universitet for teologi- og religionsstuderende ved universitetet, da Menighedsfakultetet ikke har hatt eksamensrett, men 1. september 2005 begynte det en bachelorutdannelse i teologi ved Menighedsfakultetet. Denne bachelorutdannelsen er akkreditert gjennom University of South Africa i Pretoria. Tidligere var det gjennom University of Wales.